Document ID: /roh_data/filtered/fineweb-2-filterrobots_roh.jsonl.gz/56297

Doris Leuthard sustegna PCD dal Grischun en il cumbat electoral
- Venderdi, 7.8.2015, 18:40, actualisà a las 20:53
Martin Candinas sco Cusseglier naziunal e Stefan Engler sco Cusseglier dals chantuns: quai è la finamira da la PCD dal Grischun. Ella ha lantschà oz ses cumbat electoral per las elecziuns naziunalas dals 18 d’october ed ha survegnì sustegn prominent da lur atgna Cussegliera federala Doris Leuthard.
A Panaduz han ils candidats e las candidatas plantà in bostg, ensemen cun cussegliera federala Doris Leuthard. Betg mo discurrer surlonder, mabain era prender en ils mauns, saja la devisa. E la planta duaja simbolisar ina creschientscha persistenta, sco president da partida, Stefan Engler ha ditg.
Las finamiras dals cristiandemocrats per las elecziuns naziunalas da l’atun èn da gudagnar cleramain dapli electurs ed uschia daventar la partida la segund-ferma dal Grischun. Uschia vul la PCD era defender ses 2 sezs a Berna, il mandat da Martin Candinas en il Cussegl naziunal ed il mandat da Stefan Engler en il Cussegl dals chantuns.